钦定古今图书集成/明伦汇编/闺媛典/第047卷 > 许古妻刘氏〈女定姜肃姜附〉
## 钦定古今图书集成/明伦汇编/闺媛典/第047卷 > 许古妻刘氏〈女定姜肃姜附〉

按《金史列女传》：许古妻刘氏，定海军节度使仲洙之
女也。贞祐初，古挈家侨居蒲城，后留刘氏母子于蒲，
仕于朝。既而兵围蒲，刘谓二女曰：“汝父在朝，而兵势
如此，事不可保，若城破被驱，一为所污，奈何？不若俱
死以自全。”已而攻城益急，于是刘氏与二女相继自
尽。有司以闻于朝。四年五月，追封刘氏为郡君，谥曰
“贞洁。”其长女谥曰“定姜。”次肃姜。以其事付史馆。